钦定古今图书集成/明伦汇编/氏族典/第187卷 > 萧正德
## 钦定古今图书集成/明伦汇编/氏族典/第187卷 > 萧正德

按《梁书临贺王正德传》：“临贺王正德，字公和，临川靖
惠王第三子也。少麤险，不拘礼节。初，高祖未有男，养
之为子。及高祖践极，便希储贰。后立昭明太子，封正
德为西丰侯。自此怨望，恒怀不轨。普通六年，以黄门
侍郎为轻车将军，置佐史。顷之，遂逃奔于魏，有司奏
削封爵。七年，又自魏逃归，高祖不之过也，复其封爵”，
仍除征卤将军。中大通四年，为信武将军、吴郡太守。
征为侍中、抚军将军，置佐史，封临贺郡王，又加左卫
将军。而凶暴日甚，招聚亡命。侯景知其有奸心，乃密
令诱说，厚相要结，正德大喜。及景至江，正德潜运空
舫，诈称迎荻以济景焉。朝廷未知其谋，犹遣正德守
朱雀航。景至，正德乃引兵与景俱进。景推正德为天
子，改年为正平元年，景为丞相。台城没，复《太清》之号，
降正德为大司马。正德有怨言，景闻之，虑其为变，矫
诏杀之。